**МЕДИЦИНСКИ УНИВЕРСИТЕТ – ПЛЕВЕН**

**ФАКУЛТЕТ „ОБЩЕСТВЕНО ЗДРАВЕ”**

**Утвърждавам: /П/**

**/Ректор: Проф. д-р С. Томов, дмн/**

|  |
| --- |
| **КВАЛИФИКАЦИОННА ХАРАКТЕРИСТИКА** |

За образователно – квалификационна степен

„магистър” по специалност

**„Управление на здравните грижи”**

**Приет от АС на МУ-Плевен**

**Протокол № 16 / 14 юли 2014 г.**

**П л е в е н**

**2014**

**Професионално направление:** 7.4. Обществено здраве

**Специалност:** Управление на здравните грижи

**Образователно - квалификационна степен**: магистър след придобита ОКС „бакалавър“ по същата специалност или приравнените на нея по наредбата за ЕДИ

**Продължителност на обучение**: два семестъра

**Форма на обучение**: задочна

**Обща част**

Квалификационната характеристика е неразделна част от Учебния план на образователно-квалификационна степен “магистър” по специалност „Управление на здравните грижи” във Факултет „Обществено здраве” при Медицински университет - гр. Плевен. Тя определя професионалната квалификация на завършващия специалността.

Квалификационната характеристика на магистър по управление на здравните грижи е основният документ за планиране, организиране и управление на учебния процес в магистърската програма на специалност “Здравни грижи”. Тя е съобразена с Наредбата за единните държавни изисквания за придобиване на висше образование на образователно-квалификационна степен “магистър” по специалността „Управление на здравните грижи” **/ДВ** бр. **70** от **2006** г./.

Квалификационната характеристика описва професионалните компетенции и предназначение на “Магистър по управление на здравните грижи” и с професионална квалификация по здравен мениджмънт .

Квалификационната характеристика подлежи на актуализация, в съответствие с обществените потребности от компетентни специалисти по управление на здравните грижи с магистърска степен и с нуждите на здравната реформа в страната.

*Професионални компетентности и професионални функции на магистрите по управление на здравните грижи*

**Магистърът по управление на здравните грижи** се подготвя за ролята на водещ професионалист в областта на управлението на здравните грижи. По време на обучението си магистрите по управление на здравните грижи профилират и задълбочават теоретичните си познания и практически умения по управление на здравните грижи в следните направления:

**Теоретични знания** за здравната система, здравните организации и тяхното управление - методи за здравни анализи и оценки; микроикономикс на здравната организация, информационни технологии, приложими към проблемите на мениджмънта в пазара на здравните услуги и здравните институции; управление на времето и управление на здравни проекти. Знания, свързани с икономически аспекти на предоставянето и разпределението на здравни услуги - микроикономикс на здравната организация, маркетинг и финансов мениджмънт. Социални, психологически, правни и етични познания при организирането, управлението и разпределението на здравните грижи - медицинска социология, психология на управлението, организационно поведение и култура в здравната организация, управленски комуникативни техники, управленска и бизнес етика, гражданско и административно-процесуално право.

Завършилите магистърската програма добиват задълбочени знания по статистически методи в управлението и методология на изследователската работа, което съдейства не само за

успешното приключване на програмата /разработка и защита на дипломна работа/, но и при

професионалната им реализация в различните сфери на здравеопазването. Магистрите по управление на здравните грижи разширяват и задълбочават знанията си за поведенческите и социални стратегии за промоция на здравето, усъвършенстват познанията си в методите за обучение на възрастни, приложими както при работата с пациенти, така и при организиране и провеждане на продължаващо обучение на здравни професионалисти.

Чрез изучените в курса избираеми и факултативни учебни дисциплини се получават знания по болнично управление, мениджмънт на човешките ресурси, мениджмънт на хосписните грижи, връзки с обществеността, информационни системи в здравеопазването и др.

**Практически умения:** овладяване на умения за използване на демографски, епидемиологични и други аналитични методи за оценка на общественото здраве; за договаряне; умения за използване на данни, извличане на знания от бази данни за подобряване на дейностите и тяхното качество. Значителен обем в практическата подготовка на магистрите заемат уменията за стратегически и оперативен мениджмънт, умения за маркетинг и финансови умения, за разработване и управление на здравни проекти, за планиране и реализиране на програми за промоция на здравето, комуникативни умения, педагогически умения за работа с възрастни, умения за планиране на програми за здравни грижи при бедствени и кризисни ситуации.

В магистърската програма по управление на здравните грижи се доразвиват уменията на обучаваните за самостоятелна научно-изследователска дейност. Те овладяват специфични умения, необходими за целия научно - изследователски процес: самостоятелно планиране на научно изследване, събиране на данни, обработка и анализ на данни, извличане на заключения и подготовка на презентации по проблеми на здравните грижи.

**Професионални функции:** основните функции на магистрите по управление на здравните грижи са планиране, организиране, контрол и оценка на процеса на здравни грижи в различни лечебни и социални заведения. Да прилагат умело разнообразни подходи при вземане на самостоятелни управленски решения на средно и висше управленско ниво с цел да се осигури непрекъснатост на здравните грижи и подобряване на качеството им. Да използват съвременни стратегии при подбор и оценка на персонала, както и осигуряване на достъп до различни форми за непрекъснато и продължаващо обучение.

Теоретичната и практическа подготовката на магистрите по управление на здравните грижи обезпечава висококачествено изпълнение на комуникативни, икономически и контролни функции, съобразно съвременните изисквания за оптимизиране на предоставяните здравни услуги.

Комплексният характер на професионалните функции на магистрите е насочен към личността на пациентите/клиентите и съобразно потребностите им планират, организират и предоставят адекватни и качествени услуги.

**Научно-изследователски знания и умения**: Магистърът по управление на здравните грижи трябва:

* да притежава знания за принципите на научните изследвания, за планиране, провеждане и интерпретиране на данните от научно-експерименталните изследвания;
* да познава принципите, предимствата и ограниченията на различните научни и традиционни подходи при решаване на конкретен здравен проблем;
* да умее да борави с основните медико-биологични и медицински библиографски бази данни, както и да анализира критично предоставената информация;
* да умее да презентира писмено и устно самостоятелно или в екип

проведено научно изследване.

Посочената професионална компетентност ще позволи на магистъра по управление на здравните грижи и да:

* продължи своето образование чрез системата на специализацията за получаване на определена медицинска специалност;
* да продължи обучението си в степен “доктор” чрез адекватна докторантура, съобразно своите научни интереси ;
* да кандидатства и работи като научно-преподавателски персонал в Медицински университети или други ВУ и научни институти, съобразно неговата базова специалност и възможности и умения като изгражда научна кариера.

*Професионална реализация на магистрите по управление на здравните грижи*

Магистрите по управление на здравните грижи се подготвят за водещи професионални позиции в областта на управлението на здравните грижи, здравния мениджмънт, здравната политика, промоцията на здравето и научните изследвания в тази област. Те могат да работят като:

* здравни мениджъри от средно и висше ниво, мениджъри по качеството на здравните грижи и мениджъри на човешките ресурси в здравните и медико-социални организации;
* ръководители на хосписи и заведения за медико-социални грижи в обществения и частен сектор;
* експерти по здравни грижи в РЦЗ, общинска, областна и национална здравна администрация;
* експерти в НЗОК, РЗОК и доброволните здравно-осигурителни каси;
* анализатори и консултанти на здравната политика в областта на здравните грижи на различни равнища към правителствени и неправителствени организации;
* консултанти по специфични проблеми на здравните грижи към правителствени и неправителствени организации;
* експерти по здравно образование, експерти по промоция на здравето, директори на програми за решаване на медико-социални проблеми на специфични популационни групи към структури на МЗ и МТСД, помощник-ръководители на програми за контрол на вътреболничните инфекции в болнични заведения;
* ръководители на медицински информационни звена;
* експерти по организация на здравните грижи при бедствия и кризисни ситуации и др.